Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 297/11/5507	Námestovo, 20.4.2012
EEČ : 2-41-29-2012

U Z N E S E N I E

Trestná vec:	obvinený XXXXX  
Prečin:	skrátenie dane a poistného podľa § 276 odsek 1 Trestného zákona číslo 300/2005 Zbierky zákonov v znení zákona číslo 498/2008 Zbierky zákonov

Rozhodol: 	prokurátorka Okresnej prokuratúry Námestovo
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
Ako fyzická osoba podnikajúca pod obchodným menom XXXXX, miesto podnikania XXXXX č. XXXXX, IČO: XXXXX, zaúčtoval do svojho účtovníctva za rok 2008 fiktívnu faktúru č. 1/2008, dátum vystavenia 20.02.2008, znejúcu na sumu 40.120,- Sk, fiktívnu faktúru č. 2/2008, dátum vystavenia 20.03.2008, znejúcu na sumu 40.150,- Sk, fiktívnu faktúru č. 3/2008, dátum vystavenia 24.04.2008, znejúcu na sumu 45.180,- Sk, fiktívnu faktúru č. 5/2008, dátum vystavenia 30. 05. 2008, znejúcu na sumu 48.500,- Sk, fiktívnu faktúru č. 6/2008, dátum vystavenia 29. 06. 2008, znejúcu na sumu 46.800,- Sk, fiktívnu faktúru č. 7/2008, dátum vystavenia 31. 07. 2008, znejúcu na sumu 49.200,- Sk, fiktívnu faktúru č. 8/2008, dátum vystavenia 29. 08. 2008, znejúcu na sumu 30.800,- Sk a fiktívnu faktúru č. 9/2008, dátum vystavenia 30. 09. 2008, znejúcu na sumu 35.800,- Sk, a príslušné platby spolu vo výške 336.550,- Sk za pilčícke práce od XXXXX, s miestom podnikania XXXXX, IČO: XXXXX, a tak konal, hoci mu predmetné služby neboli poskytnuté, a teda ani platby za tieto služby neboli zrealizované, následne podal dňa 25.03.2009 na Daňový úrad v XXXXX daňové priznanie k dani z príjmov fyzickej osoby za zdaňovacie obdobie roku 2008, v ktorom v rozpore s § 2 písm. i), § 17 ods. 1 písm. a) zákona č. 595/2003 Z.z. platného v čase spáchania skutku uplatnil ako daňové výdavky sumy z uvedených faktúr, čím protiprávne zmenšil svoju daňovú povinnosť o 52.124 Sk (1.730,19 EUR).
Podľa §216 odsek 2 Trestného poriadku je určená obvinenému skúšobná doba v trvaní 30 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Vyšetrovateľ PZ Okresného riaditeľstva PZ, Odboru kriminálnej polície, Oddelenia ekonomickej kriminality XXXXX vykonával na základe uznesenia o vznesení obvinenia vydaného pod sp. zn. XXXXX zo dňa 25. 05. 2011 skrátené vyšetrovanie proti obvinenému XXXXX, nar. XXXXX, pre prečin skrátenia dane a poistného podľa § 276 ods. 1 Trestného zákona, ktorého sa mal obvinený dopustiť na tom skutkovom základe, ako je uvedené vo výrokovej časti tohto uznesenia. 

	Po skončení skráteného vyšetrovania predložil vyšetrovateľ PZ spisový materiál na tunajšiu prokuratúru spolu s návrhom na konečné rozhodnutie.

	Preskúmaním predloženého spisového materiálu som dospela k záveru, že dokazovanie bolo vykonané v náležitom rozsahu a v súlade so zákonom, pričom v danej trestnej veci sú splnené všetky podmienky na podmienečné zastavenie trestného stíhania podľa § 216 Trestného poriadku.

	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez takého návrhu podmienečne zastaviť trestné stíhanie, ak:

a)	vyhlási, že spáchal skutok, za ktorý je stíhaný, a nie sú dôvodné pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu,
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takého rozhodnutie považovať za dostačujúce.

	Za prečin skrátenia dane a poistného podľa § 276 ods. 1 Trestného zákona ustanovil zákonodarca trest odňatia slobody na jeden rok až päť rokov.

	Obvinený vyhlásil, že spáchal skutok, za ktorý je stíhaný a nie sú dôvodné pochybnosti o tom, že jeho vyhlásenie bolo vykonané slobodne, vážne a zrozumiteľne, svoje konanie oľutoval a súhlasil s podmienečným zastavením trestného stíhania. 

	Daňový úrad XXXXX v rámci mediácie písomne vyhlásil, že obvinený nahradil škodu, ktorá vznikla jeho konaním v plnom rozsahu, a preto už nepožaduje žiadnu ďalšiu náhradu škody v budúcnosti v tejto veci.

	Obvinený XXXXX nebol v minulosti súdne trestaný, podľa správy z Ústrednej evidencie priestupkov Ministerstva vnútra nebolo proti nemu vedené za obdobie od roku 01. 01. 2010 žiadne priestupkové konanie v zmysle zákona č. 372/1990 Zb. v znení neskorších predpisov. Podľa správy obce XXXXX obec voči obvinenému  neeviduje žiadne pohľadávky, k sporom s inými občanmi alebo k iným negatívnym činnostiam, prípadne negatívnemu správaniu sa obvineného neboli na tunajší obecný úrad podané žiadne podnety. 

	Vyhodnotením všetkých vykonaných dôkazov, s prihliadnutím na vyššie uvedené skutočnosti možno konštatovať, že v predmetnej veci boli splnené všetky zákonné podmienky na podmienečné zastavenie trestného stíhania vedeného proti obvinenému XXXXX, kde vzhľadom na osobu obvineného, s prihliadnutím na jeho doterajší život a okolnosti prípadu, možno dôvodne takéto rozhodnutie považovať za dostačujúce.

	Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na 1 až 5 rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

	Vzhľadom na vyššie uvedené skutočnosti som dospela k záveru, že skúšobná doba v trvaní tridsať mesiacov bude postačujúca na preverenie, či trestné stíhanie a jeho podmienečné zastavenie mali na ďalší život obvineného pozitívny vplyv a bola mu dostatočným upozornením pred páchaním trestnej činnosti. 

	Ak by sa obvinený v tejto skúšobnej dobe neosvedčil, v trestnom stíhaní sa bude pokračovať v zmysle § 217 ods. 1 Trestného poriadku.

	Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil, inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	Na základe horeuvedených skutočností som rozhodla tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alexandra Kečkešová
prokurátorka